CELEX: 32014D0155
Language: lt
Date: 1395187200000
Title: 2014/155/ES: 2014 m. kovo 19 d. Komisijos įgyvendinimo sprendimas, kuriuo leidžiama teikti rinkai blakinės kalendros sėklų aliejų kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97 (pranešta dokumentu Nr. C(2014) 1689)

21.3.2014   
            
            
               LT
            
            
               Europos Sąjungos oficialusis leidinys
            
            
               L 85/13
            
         
      KOMISIJOS ĮGYVENDINIMO SPRENDIMAS
   
   2014 m. kovo 19 d.
   kuriuo leidžiama teikti rinkai blakinės kalendros sėklų aliejų kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97
   (pranešta dokumentu Nr. C(2014) 1689)
   (Tekstas autentiškas tik anglų kalba)
   (2014/155/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
   kadangi:
   
               (1)
            
            
               2011 m. liepos 21 d. bendrovė Nestec Ltd. kompetentingoms Airijos institucijoms pateikė prašymą teikti rinkai blakinės kalendros sėklų aliejų kaip naują maisto sudedamąją dalį;
            
         
               (2)
            
            
               2011 m. spalio 19 d. kompetentinga Airijos maisto vertinimo tarnyba pateikė pirminio vertinimo ataskaitą. Toje ataskaitoje Airijos maisto saugos tarnyba pareiškė, kad ji nenustatė jokių saugos problemų, susijusių su maisto papildų, kurių sudėtyje yra blakinės kalendros sėklų aliejaus, vartojimu, jeigu laikomasi pasiūlytų koncentracijos verčių – 600 mg per dieną, ir todėl mano, kad ši nauja sudedamoji dalis atitinka naujų maisto produktų kriterijus, nustatytus Reglamento (EB) Nr. 258/97 3 straipsnio 1 dalyje;
            
         
               (3)
            
            
               2011 m. lapkričio 8 d. Komisija pirminio vertinimo ataskaitą išsiuntė kitoms valstybėms narėms;
            
         
               (4)
            
            
               per 60 dienų laikotarpį, numatytą Reglamento (EB) Nr. 258/97 6 straipsnio 4 dalies pirmoje pastraipoje, buvo pareikšti pagrįsti prieštaravimai;
            
         
               (5)
            
            
               2013 m. vasario 14 d. Komisija pasikonsultavo su Europos maisto saugos tarnyba (EFSA), prašydama jos atlikti papildomą blakinės kalendros sėklų aliejaus, skirto naudoti kaip maisto sudedamoji dalis, vertinimą pagal Reglamentą (EB) Nr. 258/97;
            
         
               (6)
            
            
               2013 m. spalio 10 d. EFSA priėmė mokslinę nuomonę dėl blakinės kalendros sėklų aliejaus kaip naujos maisto sudedamosios dalies saugos (2), kurioje padarė išvadą, kad jis yra saugus, jeigu naudojamas pagal siūlomas paskirtis ir laikantis pasiūlytų koncentracijos verčių;
            
         
               (7)
            
            
               nuomonė suteikia pakankamą pagrindą nustatyti, kad blakinės kalendros sėklų aliejus, naudojamas pagal siūlomas paskirtis ir laikantis pasiūlytų koncentracijos verčių, atitinka Reglamento (EB) Nr. 258/97 3 straipsnio 1 dalyje nustatytus kriterijus;
            
         
               (8)
            
            
               Europos Parlamento ir Tarybos direktyvoje 2002/46/EB (3) nustatyti maisto papildams taikomi reikalavimai. Blakinės kalendros sėklų aliejų turėtų būti leista naudoti nepažeidžiant tame teisės akte nustatytų reikalavimų;
            
         
               (9)
            
            
               šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sąjungos rinkai galima teikti priede nurodytą blakinės kalendros sėklų aliejų kaip naują maisto sudedamąją dalį, skirtą naudoti maisto papilduose neviršijant 600 mg per dieną, nepažeidžiant konkrečių Direktyvos 2002/46/EB nuostatų.
   2 straipsnis
   Ženklinant maisto produktus, kurių sudėtyje yra blakinės kalendros sėklų aliejaus, kurį leidžiama naudoti šiuo sprendimu, rašomas jo pavadinimas „blakinės kalendros sėklų aliejus“.
   3 straipsnis
   Šis sprendimas skirtas Nestec Ltd, Avenue Nestle 55, 1800 Vevey, Šveicarija.
   
      Priimta Briuselyje 2014 m. kovo 19 d.
      
         
            Komisijos vardu
         
         Tonio BORG
         
         
            Komisijos narys
         
      
   
   
      (1)  OL L 43, 1997 2 14, p. 1.
   
      (2)  EFSA Journal 2013; 11(10):3422.
   
      (3)  2002 m. birželio 10 d. Europos Parlamento ir Tarybos direktyva 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002 7 12, p. 51).
   
      PRIEDAS
      
         BLAKINĖS KALENDROS SĖKLŲ ALIEJAUS SPECIFIKACIJA
      
      
         Apibrėžtis:
      
      Blakinės kalendros sėklų aliejus – aliejus, kurio sudėtyje yra riebalų rūgščių gliceridų, gautų iš blakinės kalendros augalo Coriandrum sativum L. sėklų.
      
         Riebalų rūgščių sudėtis:
      
      
                  Palmitino rūgštis (C16:0)
               
               
                  2–5 %
               
            
                  Stearino rūgštis (C18:0)
               
               
                  < 1,5 %
               
            
                  Petroselino rūgštis (cis-C18:1(n-12))
               
               
                  60–75 %
               
            
                  Oleino rūgštis (cis-C18:1 (n-9))
               
               
                  8–15 %
               
            
                  Linolo rūgštis (C18:2)
               
               
                  12–19 %
               
            
                  α-Linoleno rūgštis (C18:3)
               
               
                  < 1,0 %
               
            
                  Transriebalų rūgštys
               
               
                  Ne daugiau kaip 1 %
               
            
         Aprašymas: šiek tiek gelsva spalva, švelnus skonis.
      
         Identifikacija:
      
      
                  CAS Nr.
               
               
                  8008-52-4
               
            
         Grynumas:
      
      
                  Lūžio rodiklis (20 °C)
               
               
                  1,466–1,474
               
            
                  Rūgščių skaičius
               
               
                  Ne daugiau kaip 0,6 mg KOH/g
               
            
                  Peroksidų skaičius
               
               
                  Ne daugiau kaip 5 mekv/kg
               
            
                  Jodo skaičius
               
               
                  88–102 vienetų
               
            
                  Hidrolizės skaičius
               
               
                  186–198 mg KOH/g
               
            
                  Nemuilinamoji medžiaga
               
               
                  Ne daugiau kaip 15 g/kg